b'\n_START_ARTICLE_\nFotografia art\xc3\xadstica\n_START_PARAGRAPH_\nEl terme fotografia art\xc3\xadstica es refereix a aquelles fotografies que han estat creades per omplir la visi\xc3\xb3 creativa de l\'artista. \xc3\x89s un concepte diferent del fotoperiodisme i la fotografia publicit\xc3\xa0ria, ja que aquest primer proporcionaria suport visual a hist\xc3\xb2ries i la segona tindria coma objectiu vendre un producte o servei.\n_START_SECTION_\nEvoluci\xc3\xb3 hist\xc3\xb2rica\n_START_PARAGRAPH_\nLa fotografia art\xc3\xadstica com a mitj\xc3\xa0 d\'expressi\xc3\xb3 i creaci\xc3\xb3, s\'ha anat desenvolupant al llarg del segle XX. Ja a les d\xc3\xa8cades de 1920 i 1930 alguns artistes del surrealisme, com ara Man Ray (1890 - 1976), es van interessar per les possibilitats art\xc3\xadstiques de la fotografia. No va ser, per\xc3\xb2, fins a les darreres d\xc3\xa8cades del segle XX que la fotografia va ser plenament reconeguda com a disciplina art\xc3\xadstica. Actualment, hi ha galeries d\'art especialitzades en fotografia, i les obres d\'alguns fot\xc3\xb2grafs s\xc3\xb3n presents en col\xc2\xb7leccions, museus i festivals d\'art contemporani d\'arreu del m\xc3\xb3n._NEWLINE_Un dels problemes \xc3\xa9s que no hi ha una definici\xc3\xb3 concreta i acceptada del terme. Hist\xc3\xb2ricament s\'ha considerat com a fotografia art\xc3\xadstica, aquelles imatges de nu, en blanc i negre, paisatges o bodegons que en \xc3\xbaltima inst\xc3\xa0ncia tenien alguna similitud amb la pintura a nivell formal. Durant la segona meitat del segle XIX, una de les vies que va trobar la fotografia, per tal que fos acceptada a la societat, va ser la d\'assimilar les maneres pict\xc3\xb2riques coincidents amb els moviments art\xc3\xadstics de l\'\xc3\xa8poca. El gust popular i el comer\xc3\xa7 fotogr\xc3\xa0fic es van apropiar d\'un llenguatge que va romandre fins al segle XX, i del qual es va dotar de significat al terme "art\xc3\xadstica"._NEWLINE_Aquesta confusi\xc3\xb3 del terme, relacionat amb els diferents usos de la fotografia, \xc3\xa9s el que ha provocat que quan es parla de fotografia art\xc3\xadstica, s\'entengui com aquella fotografia est\xc3\xa8ticament atractiva, que agrada, i \xc3\xa9s amable a la vista. M\xc3\xa9s enll\xc3\xa0 d\'aquesta manera d\'entendre la fotografia, hi ha l\'\xc3\xbas i proc\xc3\xa9s vinculats amb la creaci\xc3\xb3 art\xc3\xadstica, que utilitzen com a mitj\xc3\xa0 d\'expressi\xc3\xb3 la Fotografia._NEWLINE_Diferents artistes vinculats amb els moviments d\'avantguarda, van generar obra fotogr\xc3\xa0fica, de forma paral\xc2\xb7lela a altres mitjans d\'expressi\xc3\xb3, essent aquesta per\xc3\xb2, una manera d\'experimentar amb els nous mitjans i llenguatges a l\'abast. Man Ray, Heartfield, El Lissitzy, L\xc3\xa1szl\xc3\xb3 Moholy-Nagy, Albert Renger-Pazstch s\xc3\xb3n alguns dels artistes m\xc3\xa9s representatius per les seves contribucions, alhora d\'expressar, d\'una manera diferent, les realitats i pulsions de les angoixes del nou ordre socio pol\xc3\xadtic, de l\'\xc3\xa8poca d\'entreguerres.'